NARIADENIE KOMISIE (ES) č. 49/2008
z 21. januára 2008,
ktorým sa stanovuje dostupné množstvo kukurice na intervenciu pre fázu č. 2 hospodárskeho roka 2007/2008
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1),
so zreteľom na nariadenie Komisie (ES) č. 824/2000 z 19. apríla 2000, ktoré stanovuje postupy pre preberanie obilnín intervenčnými agentúrami a stanovuje metódy analýzy pre určenie akosti obilnín (2), a najmä na jeho článok 3a ods. 2 druhý pododsek,
keďže:
(1)
V článku 3a nariadenia (ES) č. 824/2000 sa určujú pravidlá prideľovania množstiev kukurice oprávnených na intervenciu pre hospodárske roky 2007/2008 a 2008/2009. Prideľovanie sa robí v dvoch fázach nazývaných „fáza č. 1“ a „fáza č. 2“.
(2)
Celkové množstvo kukurice ponúknuté na intervenciu počas fázy č. 1, ktorá prebiehala od 1. augusta do 31. decembra 2007, neprekročilo maximálne množstvo stanovené v článku 5 ods. 1 nariadenia (ES) č. 1784/2003. Malo by sa preto uverejniť množstvo kukurice, ktoré je možné poskytnúť na intervenciu vo fáze č. 2 hospodárskeho roka 2007/2008.
(3)
V súlade s článkom 3a ods. 1 tretím pododsekom fáza č. 2 sa začína dňom nasledujúcim po tom, ako Komisia uverejní v Úradnom vestníku Európskej únie množstvo, ktoré zostáva k dispozícii na intervenciu v uvedenej fáze. Tento deň je prvým dňom na predkladanie ponúk vo všetkých členských štátoch a uvedená fáza sa končí najneskôr 30. apríla v Grécku, Španielsku, Taliansku a Portugalsku, 30. júna vo Švédsku a 31. mája v ostatných členských štátoch. Je preto potrebné ustanoviť, aby toto nariadenie nadobudlo účinnosť dňom nasledujúcim po jeho uverejnení v Úradnom vestníku Európskej únie,
PRIJALA TOTO NARIADENIE:
Článok 1
Množstvo kukurice, ktoré sa môže ponúknuť na intervenciu počas fázy č. 2 hospodárskeho roka 2007/2008 v súlade s článkom 3a nariadenia (ES) č. 824/2000, je 1 500 000 ton.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. januára 2008